《秀水道中》
清代·李中简

越水不生烟，吴云时作雨。纡余引孤兴，窈窕难具举。

绿塍稻穗垂，芳溆菱花聚。桑柘蔼芊芊，庐舍各有主。

晚莲尚含房，姽婳依静渚。岂无好句投，欲采惭莽卤。

孤鸿天际来，万里伤毛羽。鸬鹚不同梦，中夜起沙浦。

风露悄空江，含凄听柔橹。

作者简介：清直隶任丘人，字廉衣，号子静，一号文园。乾隆十三年进士，授编修。官侍讲学士，提督山东学政。工诗文，在翰林与朱筠兄弟及纪昀齐名。有《嘉树轩诗集》、《赋颂》、《杂体文》等。